- Tull at vi er late

Grekere i Norge mener korrupsjon og tette forbindelser mellom politikere og næringsliv forklarer Hellas' gjeldskrise.

NULL TILLIT TIL REGJERINGEN: Theodoris Zisaros (t.h.) og Stamatis Arabatzis (t.v.) har vært i Norge siden månedsskiftet. De regner ikke med at statsminister Papandreou greier å få orden på landets økonomi. Vis mer byoutline Jon Herland

Publisert: Publisert: 19. juni 2011 14:57

- Det virker som at det har dannet seg et inntrykk i en del europeiske land om at grekerne er late, og at det er derfor vi har denne krisen. Det stemmer ikke i det hele tatt, sier Theodoris Zisaros.

E24 treffer den 38 år gamle elektroingeniøren i den gresk-ortodokse kirken i Oslo.

Både han og andre grekere i Norge er provosert over at enkelte medier går langt i å forklare statsgjeldskrisen med at befolkningen i Hellas ikke liker å jobbe.

Særlig Tysklands største avis Bild har - med overskrifter som «Selg øyene, konkursgrekere, og Akropolis med» og «Slik brenner grekerne de deilige euroene» - bidratt til å skape et bilde av at euroområdet består av hardtarbeidende tyskere på den ene siden og late grekere på den andre.

- Systemproblem

Sannheten kunne ikke vært mer annerledes, mener Zisaros, som er fra Larissa utenfor Thessaloniki.

- I min hjemby er det ganske vanlig at folk har to jobber. Man arbeider gjerne ti timer om dagen, og mange steder får man heller ikke overtidsbetaling, sier han.

Zisaros og flislegger Stamatis Arabatzis (37) mener det først og fremst er korrupsjon som har forårsaket krisen.

- Vi snakker om et systemproblem, og ikke latskap. I Hellas er det svært tette forbindelser mellom næringsliv og politikere, og når større offentlige prosjekter skal gjennomføres, forsvinner alltid en masse midler uten at noen skjønner hvor de tar veien, sier Zisaros.

- Pengene havner hos næringslivstopper med gode kontakter. Her, sier Arabatzis og slår seg på lommen.

BAKGRUNNSARTIKKEL: Dette er Hellas-krisen

Jobber nest mest i OECD



Zisaros og Arabatzis får støtte fra flere hold. I 2008 kom Hellas som nummer to i OECDs rangering etter hvor mange arbeidstimer befolkningen nedlegger per år i gjennomsnitt.

Bare sørkoreanerne jobber mer, ifølge organisasjonen, mens folk i Nederland, Tyskland og Norge jobber minst.

Heller ikke når det gjelder korrupsjon er det vanskelig å finne undersøkelser som støtter påstandene.

Ifølge Transparency International måtte greske husholdninger i 2009 ut med mer enn 6 milliarder kroner i bestikkelser. Organisasjonen pekte samtidig på at privatpersoners bestikkelser bare utgjorde toppen av isfjellet.

Zisaros eksemplifiserer - i store bokstaver.

- Hvis det andre steder i EU koster for eksempel 5 millioner euro å bygge en kilometer motorvei, så koster det 20 millioner euro hos oss.

LES OGSÅ: Nesten halvparten av grekerne sier nei til kuttforslag

Stoler ikke på politikerne



Zisaros og Arabatzis har vært i Oslo bare noen få uker, men begge ønsker å bo og jobbe i Norge i årene som kommer.

- Det er ingen fremtid i Hellas, sier Arabatzis.

Tilliten til landets politikere er minimal, og ingen av dem regner med at den nye regjeringen til statsminister Papandreou vil greie å endre på mye.

- Det er bare en resirkulering av de samme folkene, sier Arabatzis.

LES OGSÅ: Ny regjering skal løse gigantutfordingene

- Enorm frustrasjon

Zisaros og Arabatzis tilbringer lørdag formiddag sammen med et tjuetalls landsmenn i den gresk-ortodokse kirken i Oslo. Menigheten arrangerer begynnerkurs i norsk for nylig ankomne grekere som ønsker seg en fremtid i Norge.

(Saken fortsetter under bildet.)

SATSER PÅ NORSK: I den romslige kjelleren til den gresk-ortodokse kirken i Oslo samles grekere som akkurat har kommet til Norge for å lære norsk. - Det er ingen fremtid i Hellas, var gjennomgangsmelodien blant elevene da E24 var på besøk lørdag formiddag. Vis mer byoutline Jon Herland

Fysiker Maria Stavrinou (38) har vært i Oslo siden november, der hun jobber som forsker på universitetet.

Som de fleste andre til stede i kirken har hun fulgt med på de omfattende demonstrasjonene i Aten denne uken.

- Politikerforakten begynner å spre seg. Det er enormt mye frustrasjon. Folk er veldig sinte, sier hun.

Gitt at mange oppfatter at det er en liten, korrupt elite som har skylden for at Hellas har havnet i uføret, har ikke folk stor forståelse for tiltakene som IMF og EU tvinger gjennom for å bedre statens balanser.

- Folk er ikke minst veldig sensitive til forslag om å selge unna greske øyer. Alle vet hvor mye Hellas har kjempet for å vinne kontroll over disse øyene gjennom historien, sier Stavrinou.

LES OGSÅ: Demonstrasjonene fortsetter i Aten